**ДО**

**Г-Н ТОМИСЛАВ ДОНЧЕВ**

**ЗАМЕСТНИК МИНИСТЪР - ПРЕДСЕДАТЕЛ**

**НА РЕПУБЛИКА БЪЛГАРИЯ**

**КОПИЕ: ДО**

**Г-ЖА МИГЛЕНА ПАВЛОВА**

**ИЗПЪЛНИТЕЛЕН ДИРЕКТОР НА**

**АГЕНЦИЯ ЗА ОБЩЕСТВЕНИ ПОРЪЧКИ**

**СТАНОВИЩЕ**

**НА** **БЪЛГАРСКА ТЪРГОВСКО-ПРОМИШЛЕНА ПАЛАТА**

ОТНОСНО:*Законопроект за изменение и допълнение на* *Закона за обществените поръчки (публикуван на 07.07.2020г. в сайта за обществени консултации).*

УВАЖАЕМИ Г-Н ЗАМЕСТНИК МИНИСТЪР - ПРЕДСЕДАТЕЛ,

Българска търговско - промишлена палата (БТПП) подкрепя предложението за изменение и допълнение на Закона за обществените поръчки, свързано с необходимостта от прецизиране на изискванията, произтичащи от европейското законодателство с цел осигуряване на съответствие по отношение на кръга на възложителите и случаите на допустими промени в хода на изпълнение на поръчките.

Въвеждането на електронни обществени поръчки е предлагано многократно от БТПП. То ще допринесе за равнопоставеност между участниците в процедурите, ще гарантира значително по-висока степен на прозрачност и публичност, ще намали значително корупционния натиск върху институциите и ще засили контрола върху изпълнението на поръчките.

Наред с подкрепата ни за предложенията, обръщаме внимание на един друг важен проблем ***de lege ferenda***, който все още не е преодолян в закона и с който се създава дискриминационен подход към участниците.

***БТПП многократно е изпращала своето предложение за преодоляване на нормативно наложеното в българското законодателство задължение за юридическите лица, регистрирани по ЗЮЛНЦ, да попълват ЕЕДОП от името на членовете на техните управителни органи. Това се явява честа и трудно преодолима пречка при кандидатстване на тези юридически лица по реда на ЗОП поради числения състав на управителните им органи. В управителните органи на юридическите лица с нестопанска цел, и в частност на организациите на работодателите, се приемат физически лица, които наред с обществените ангажименти, имат и много други служебни и стопански функции, при изпълнението на които те са препятствани да изпълнят в установените срокове задълженията във връзка с попълването на ЕЕДОП. Това лишава тези организации от възможността да участват в процедури по ЗОП в рамките на техните сфери на дейност и интерес.***

***В тази връзка предлагаме следното изменение на Закона за обществените поръчки (ЗОП):***

I. Да се предложи нов § за изменение и допълнение на чл. 54, ал. 2 от ЗОП („*Основанията по ал. 1, т. 1, 2 и т. 7 се отнасят за лицата, които представляват участника или кандидата и за членовете на неговите управителни и надзорни органи съгласно регистъра, в който е вписан участника ……..*“). **Считаме, че са налице всички основания разпоредбата да се измени**, така че едновременно да отговаря на целите на Закона и даде възможност на всички заинтересовани субекти да участват в процедурите по обществените поръчки.

Предлагаме да се създаде изречение трето на чл. 54, ал. 2 със следния текст:

***Когато кандидатът или участникът е юридическо лице, регистрирано по Закона за юридическите лица с нестопанска цел, основанията по ал. 1, т. 1, 2 и 7 се отнасят за лицата, които представляват участника или кандидата, при условие, че бъде представено решение на Управителния орган на юридическото лице с нестопанска цел за участие в процедури по обществени поръчки.***

*Мотиви:*

1. Съгласно сега действащия Закон за обществените поръчки от участие се отстранява участник, който не отговаря на изискванията на чл.54, ал.2 от ЗОП. Тези изисквания са разписани подробно за лицата, регистрирани по Търговския закон - в чл. 40, ал. 2, т.1-8 от Правилника за прилагане на ЗОП, и недостатъчно конкретно и ясно – за юридическите лица с нестопанска цел в чл. 40, ал. 2, т. 9 от Правилника за прилагане на ЗОП (Съгласно цитирания чл. 40, ал. 2, т. 9 лицата, извън посочените в чл. 40, ал. 2, т. 1-8, вкл. и за сдруженията, са тези, които представляват, управляват и контролират кандидата, или участника). Разписан по този неясен начин текстът дава основание за изискване на документи от/за всички членове на управителните съвети на сдруженията, което създава много сериозни трудности - нещо повече – **прави невъзможно участието в обществени поръчки на сдружения с големи управителни съвети** (каквато е БТПП с над 80-членен управителен съвет). Подобно тълкуване противоречи на логиката и целта на закона:

Според българския Закон за юридическите лица с нестопанска цел – ЗЮЛНЦ (чл. 23 и чл. 31) върховен орган на сдружението е Общото събрание, в което участват всички членове на сдружението, а управителен орган е Управителният съвет, чиято дейност се отчита от Общото събрание и се контролира от последното. За разлика от търговците (по смисъла на Търговския закон, които са ограничени в броя на членовете на управителните органи) управителните органи на юридическите лица с нестопанска цел могат да имат неограничен брой членове (при справка в Търговския регистър може да се установи, че има множество сдружения с членствен състав на управителните им или надзорни органи между 13 и 80 души), поради спецификата и естеството на тяхната дейност и функции. От друга страна, на основание чл. 31, т. 1 от ЗЮЛНЦ, (с която се разпоредба се предоставя възможност на Управителния съвет да определя обема на представителната власт на отделни негови членове) масово приложимо е Управителните съвети да делегират представителството на неговия председател или на друг по-малък като членствен състав орган, тъй като динамиката на практическата дейност го изиска и наложи.

2. Съгласно чл. 59, т. 2 от Директива 2014/24/ЕС на Европейския парламент и на Съвета и във връзка с Указанията към Регламент за изпълнение ЕС 2016/7 на Комисията за установяване на стандартен образец на ЕЕДОП, когато повече от едно лице е член на административен, управителен, или надзорен орган на определен икономически оператор, или има правомощие да представлява, да взема решения, или да упражнява контрол в рамките на тези органи, всяко лице *може* да се наложи да подпише един и същ ЕЕДОП (единен европейски документ за обществени поръчки) за установяване на обстоятелствата за липса на пречки за участие в процедурата по обществени поръчки.

Използването на термина „може“ недвусмислено сочи, че цитираната разпоредба от Директивата е диспозитивна и дава възможност на всяка държава да приеме свои вътрешни норми, които, при запазването на духа на Директивата, да вземе предвид и спецификата на националната си нормативна уредба и практика, както и особеностите на правните субекти, участващи в процедурите по обществени поръчки.

***Във връзка с гореизложеното, БТПП предлага и следната редакция:***

***Да се създаде ново изречение – второ на чл. 40, ал.1, т. 9 от Правилника за прилагане на ЗОП:***

***„Декларацията се подава от представляващия сдружението или от членовете на друг орган на сдружението (предвиден в устава), когато Управителният съвет е възложил на представляващия или на този орган правомощия за представляване и взимане на решения, включително и за попълване на ЕЕДОП и други изискуеми документи по ЗОП“.***

***Същите съображения се отнасят и за чл. 55, ал. З от закона и чл. 157, ал.4 от закона.***

Оставаме на разположение за участие в работните групи с наши експерти.

С уважение,

Цветан Симеонов

председател на УС на БТПП